RÅDETS FORORDNING (EF) Nr. 1577/96 af 30. juli 1996 om indførelse af en særlig støtte for visse bælgplanter

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 42 og 43,

under henvisning til forslag fra Kommissionen (1),

under henvisning til udtalelse fra Europa-Parlamentet (2),

under henvisning til udtalelse fra Det Økonomiske og Sociale Udvalg (3), og

ud fra følgende betragtninger:

Ved forordning (EØF) nr. 762/89 (4) blev der indført en særlig støtte for visse bælgplanter; forordningen udløber den 30. juni 1996;

avlen af bælgplanter såsom linser, kikærter og vikker har økonomisk betydning for Fællesskabet;

målet, at opretholde de pågældende afgrøder, kan nås ved at yde hektarstøtte; støttebeløbet bør fastsættes til en sådan størrelse, at ovennævnte mål kan nås; den nuværende støtte på 181 ECU/ha er passende;

ved Rådets forordning (EØF) nr. 1765/92 af 30. juni 1992 om indførelse af en støtteordning for producenter af visse markafgrøder (5) blev der fastsat begrænsninger af de arealer, der kan ydes udligningsstøtte for, navnlig for oliefrø; avlen af bælgplanter udgør et fornuftigt alternativ og kan forhindre, at der opstår uligevægt på EF-markederne; det nuværende garanterede maksimumsareal kan forhøjes til 400 000 ha;

ifølge forordning (EØF) nr. 762/89 anvendes sanktionerne på den støtte, der ydes i det produktionsår, der følger efter en overskridelse af det garanterede maksimumsareal; ifølge nærværende forordning anvendes sanktionen i tilfælde af overskridelse på det løbende produktionsår; Kommissionen bør træffe overgangsforanstaltninger for at undgå at anvende to sanktioner i det første anvendelsesår, dvs. fra den 1. juli 1996 til den 30. juni 1997 -

UDSTEDT FØLGENDE FORORDNING:

Artikel 1

Der indføres en støtte for produktion af følgende bælgplanter:

a) linser henhørende under KN-kode 0713 40 90, i andre tilfælde

b) kikærter henhørende under KN-kode 0713 20 90, i andre tilfælde

c) vikker af arterne Vicia sativa L. og Vicia ervilla Willd., henhørende under KN-kode ex 0713 90 90, i andre tilfælde.

Artikel 2

1. Støtten ydes for produktionen af de i artikel 1 omhandlede bælgplanter for hvert produktionsår. Dette begynder den 1. juli og slutter den 30. juni.

En mark, hvortil der ansøges om hektarstøtte inden for rammerne af en ordning, som finansieres i henhold til artikel 1, stk. 2, i forordning (EØF) nr. 729/70 (6), er udelukket fra at modtage den støtte, der er omhandlet i nærværende forordning.

2. Støttebeløbet fastsættes pr. hektar tilsået og høstet areal til 181 ECU/ha, jf. dog bestemmelserne i artikel 3.

Artikel 3

Såfremt de arealer, hvorpå de i artikel 1 omhandlede bælgplanter dyrkes, overstiger et garanteret maksimumsareal på 400 000 ha, nedsættes støttebeløbet for det pågældende produktionsår i forhold til overskridelsen.

Artikel 4

1. Den produktionsstøtte, der indføres ved denne forordning, betragtes som en interventionsforanstaltning til regulering af landbrugsmarkederne i henhold til artikel 3, stk. 1, i forordning (EØF) nr. 729/70.

2. I artikel 1, stk. 1, litra a), i forordning (EØF) nr. 3508/92 (7), tilføjes følgende led:

»- den specifikke foranstaltning til fordel for visse bælgplanter som fastsat i Rådets forordning (EF) nr. 1575/96 (*)

(*) EFT nr. L 206 af 16. 8. 1996, s. 1.«

Artikel 5

1. Medlemsstaterne meddeler senest den 15. september i hvert produktionsår Kommissionen, hvilke arealer der er indgivet støtteansøgninger for.

2. Medlemsstaterne meddeler senest den 1. november i hvert produktionsår Kommissionen, hvilke arealer der skal ydes støtte for.

Artikel 6

1. Kommissionen vedtager gennemførelsesbestemmelserne til denne forordning efter proceduren i artikel 17 i forordning (EF) nr. 603/95 (8). Efter samme procedure bestemmer Kommissionen overskridelsen af det garanterede maksimumsareal og fastsætter det endelige støttebeløb senest den 15. november i det pågældende produktionsår.

2. Hvis overgangsforanstaltninger er nødvendige for at lette overgangen fra den gældende ordning til den, der indføres med nærværende forordning, træffes disse efter fremgangsmåden i stk. 1.

Efter at den i denne forordning fastsatte ordning har været anvendt i tre produktionsår, forelægger Kommissionen en beretning om ordningens anvendelse, om nødvendigt ledsaget af passende forslag til ændring heraf.

Artikel 7

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Den anvendes fra produktionsåret 1996/97.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 30. juli 1996.

På Rådets vegne

H. COVENEY

Formand

(1) EFT nr. C 125 af 27. 4. 1996, s. 5.

(2) EFT nr. C 166 af 10. 6. 1996.

(3) EFT nr. C 204 af 15. 7. 1996, s. 57.

(4) EFT nr. L 80 af 23. 3. 1989, s. 76. Forordningen er ændret ved forordning (EØF) nr. 2064/92 (EFT nr. L 215 af 30. 7. 1992, s. 47).

(5) EFT nr. L 181 af 1. 7. 1992, s. 12. Forordningen er senest ændret ved forordning (EF) nr. 1575/96 (se side 1 i denne Tidende).

(6) EFT nr. L 94 af 28. 4. 1970, s. 13. Forordningen er senest ændret ved forordning (EF) nr. 1287/95 (EFT nr. L 125 af 8. 6. 1995, s. 1).

(7) EFT nr. L 355 af 5. 12. 1992, s. 1. Forordningen er senest ændret ved forordning (EF) nr. 3235/94 (EFT nr. L 338 af 28. 12. 1994, s. 16).

(8) EFT nr. L 63 af 21. 3. 1995, s. 1. Forordningen er senest ændret ved forordning (EF) nr. 1347/95 (EFT nr. L 131 af 15. 6. 1995, s. 1).